Senatoarea Diana Șoșoacă a fost amendată de polițiștii rutieri din Buftea pentru tulburarea liniștii publice, după ce a zbierat la agenții care au oprit-o în trafic duminică și i-au reținut permisul.
"Având în vedere afirmațiile și expresiile proferate, la adresa polițiștilor rutieri, de către femeia sancționată la data de 10 martie a.c., pentru depășirea limitei maxime de viteză, polițiștii rutieri din Buftea au aplicat persoanei respective sancțiunea contravențională cu amendă în valoare de 1000 de lei (…) pentru sancționarea faptelor de încălcare a unor norme de conviețuire socială, a ordinii și liniștii publice", a transmis Inspectoratul de Poliție Județean (IPJ) Ilfov, într-un comunicat.
Amintim că senatoarea a fost prinsă de radar, duminică la prânz, în timp ce conducea cu 110 km/h pe un drum cu limita de 40 km/h.
Polițiștii i-au dat o amendă de 1.485 de lei și i-au reținut permisul pentru 90 de zile.
Cât timp agenții au completat documentele, Diana Șoșoacă a intrat live pe Facebook și a făcut scandal, insultându-i și amenințându-i: "Ai de mama voastră de slugi! Slugile sistemului sunteți! Cum să-mi spui că am depășit viteza, când mergeam bară la bară? Fir-ar mama voastră de nenorociți!".